Torben Hansen (S), 2006-02-24:
Vi har alle sammen tit set det: olieindsmurte fugle, der basker forgæves og lider en krank skæbne.
Vi forarges, og vi rystes over, at skibe tømmer tankene og forurener vores havmiljø med store konsekvenser for dyr og miljø til følge – faktisk forstår alle vi, der sidder herinde, sandsynligvis ikke, at man overhovedet kan finde på det.
Men åbenbart er det eneste, der – forhåbentlig – virker, hårdere sanktioner, og derfor støtter Socialdemokratiet dette lovforslag, både at bødestørrelserne sættes kraftigt op, og at strafferammen i straffeloven hæves fra 4 til 6 års fængsel.
Så langt, så godt.
Men når der kigges nærmere på tallene i lovforslaget, springer det især i øjnene, at der over den seneste 5-års-periode har været 624 olieobservationer, men samlet kun har været 6 sager med administrative bøder og 10 sager med bødeforlæg, mens 24 sager har måttet henlægges.
Det er selvfølgelig relevant at spørge: Er det manglende ressourcer i laboratorierne, er det manglende ressourcer hos politiet, eller hvad er grunden til den relativt dårlige opklaringsprocent?
Vi må jo sige, at den står i skærende kontrast til det samlede antal observationer, og det fremgår heller ikke helt klart, om lovforslaget indebærer, at den bliver større.
Men det må vi jo håbe. Vi kan også håbe, at de skærpede straffe får nogle til at tænke sig om, men debatten om, hvorledes vi kan sikre en bedre overvågning og håndhævelse, skal selvfølgelig ikke gå i stå, bare fordi straffene hæves.
Med hensyn til forslagets § 63 er det interessant, at begrænsningerne af håndhævelsen over for udenlandske skibe ikke gælder, hvis flagstaten giver samtykke.
Når man ser på passagetallene gennem de danske bælter, er de jo en ganske god indikator for, hvilke flagstater der passerer de danske farvande, også i den eksklusive økonomiske zone, og derfor synes jeg også, det kunne være relevant at finde ud af under udvalgsbehandlingen, om de danske myndigheder har et formaliseret samarbejde med de største af disse flagstater om ransagninger, eller om begrænsningerne de facto altid er gældende.
Socialdemokratiet er meget tilfreds med, at habitatdirektivets bestemmelser og artikel 6, stk. 3, indskrives i loven.
Det synes vi er et væsentligt fremskridt, uanset at det fremgår af ministerens fremsættelse, at der indtil nu er administreret efter bestemmelsen.
Men i vores perspektiv rækker det lidt videre, for det må jo betyde, at nogle af de landbrugsudvidelser i nærheden af Natur 2000-områder, som tidligere har været diskuteret, nu skal administreres stringent efter samme bestemmelse i habitatdirektivet.
Det må også være konsekvensen efter den berømte muslingedom, også hvis man læser ministerens besvarelse af spørgsmål 47 fra august måned i forrige samling.
At vi har nogle væsentlige naturværdier at passe på, fremgår alene af det faktum, at så vel Vadehavet som Østersøen og Skagerrak er udpeget som særlig følsomme områder af den Internationale Maritime Organisation, og oven i det kommer Natur 2000-områderne.
Det vidner om, at vi skal være meget omhyggelige og meget påpasselige med de danske farvande og vores havmiljø, og derfor synes jeg også, der er grund til at dissekere udtrykkene lidt, eksempelvis betydelig forurening og forholdet til havretskonventionens artikel 220.
Ifølge det endelige lovforslag, som ligger her, skal der ske en konkret vurdering af den enkelte situation, men omvendt må der have ligget en helt konkret vurdering bag, at man fra starten tog små mængder olie med som en betydelig forurening.
Det vil vi selvfølgelig kigge på under udvalgsarbejdet.
Samlet set kan Socialdemokratiet tilslutte sig lovforslaget, men et af de spørgsmål, der flyder lidt rundt, er helt grundlæggende, om det vil føre til mindre olieforurening i vore farvande – det tror jeg vi alle sammen håber og vil bede temmelig meget til – men under alle omstændigheder betyder det i hvert fald, at de oliesyndere, der bliver fanget, forhåbentlig mærker nogle hårdere sanktioner.
Jeg skulle hilse fra Det Radikale Venstre og sige, at de tilslutter sig Socialdemokratiets holdning, og det vil sige, at de også vil stemme ja til lovforslaget.